CELEX: 62010CN0156
Language: sk
Date: 2010-04-06 00:00:00
Title: Vec C-156/10 P: Odvolanie podané 6. apríla 2010 : Karen Goncharov proti rozsudku Všeobecného súdu (štvrtá komora) z  21. januára 2010 vo veci T-34/07, Karen Goncharov/Úrad pre harmonizáciu vnútorného trhu (ochranné známky a vzory)

5.6.2010   
            
            
               SK
            
            
               Úradný vestník Európskej únie
            
            
               C 148/21
            
         Odvolanie podané 6. apríla 2010: Karen Goncharov proti rozsudku Všeobecného súdu (štvrtá komora) z 21. januára 2010 vo veci T-34/07, Karen Goncharov/Úrad pre harmonizáciu vnútorného trhu (ochranné známky a vzory)
   (Vec C-156/10 P)
   2010/C 148/32
   Jazyk konania: nemčina
   
      Účastníci konania
   
   
      Odvolateľ: Karen Goncharov (v zastúpení: A. Späth a G. N. Hasselblatt, Rechtsanwälte)
   
      Ďalší účastníci konania: Úrad pre harmonizáciu vnútorného trhu (ochranné známky a vzory), DSB
   
      Návrhy odvolateľa
   
   
               —
            
            
               zrušiť rozsudok Všeobecného súdu z 21. januára 2010 (vec T-34/07),
            
         
               —
            
            
               zrušiť rozhodnutie druhého odvolacieho senátu Úradu pre harmonizáciu vnútorného trhu zo 4. decembra 2006 (vec R 1330/2005-2) a
            
         
               —
            
            
               zaviazať ÚHVT na náhradu trov konania pred Súdnym dvorom, Všeobecným súdom a odvolacím senátom, ako aj na náhradu trov konania odvolateľa.
            
         
      Odvolacie dôvody a hlavné tvrdenia
   
   Rozsudok Všeobecného súdu z 21. januára 2010 (T-34/07) je potrebné zrušiť, keďže porušuje ustanovenia o vylúčení zápisu z relatívneho dôvodu zamietnutia podľa článku 8 ods. 1 písm. b) nariadenia Rady (ES) č. 40/94 z 20. decembra 1993 o ochrannej známke Spoločenstva [nahradený nariadením Rady (ES) č. 207/2009 z 26. februára 2009 o ochrannej známke Spoločenstva].
   Všeobecný súd nesprávne uplatnil všeobecné zásady posúdenia pravdepodobnosti zámeny. Najmä neposúdil dostatočne okolnosti prejednávaného prípadu, keďže nevzal do úvahy, že predmetná ochranná známka je tvorená z akronymov.
   Všeobecný súd opiera svoje rozhodnutie nakoniec výlučne o pravidlá hodnotenia všeobecne známych skutočností, podľa ktorých spotrebiteľ priznáva prvej časti slov obyčajne viac váhy. V tomto zmysle nepostačuje rozdiel vo forme písmena „W“ v spornej ochrannej známke na to, aby sa odstránila vizuálna a zvuková podobnosť.
   Všeobecný súd pritom prehliadol, že v prípade kolidujúcich ochranných známok nejde o slová, ale o akronymy. Odôvodnenie rozsudku ukazuje na skutočnosť, že Všeobecný súd neuskutočnil žiadne rozsiahle preskúmanie pravdepodobnosti zámeny, ale sa skôr oprel výlučne o pravidlá hodnotenia všeobecne známych skutočností, ktoré sa vôbec nedajú uplatniť na prejednávaný prípad, ktorý je potrebné rozhodnúť.
   Spotrebiteľ je totiž zvyknutý pri akronymoch zameriavať pozornosť na každé jednotlivé písmeno osobitne. Pravidlá hodnotenia všeobecne známych skutočností, pokiaľ ide o ochranné známky, ktoré pozostávajú zo slov, teda nebolo možné jednoducho použiť na ochranné známky, ktoré pozostávajú z akronymov.